สคร.ดันรัฐวิสาหกิจกระตุ้นเศรษฐกิจ
ผู้อำนวยการ สคร. ประกาศนโยบาย 4 เสา หวังผลักดันรัฐวิสาหกิจกระตุ้นเศรษฐกิจ
5 พ.ย. 2558

ผู้อำนวยการ สคร. ประกาศนโยบาย 4 เสา หวังผลักดันรัฐวิสาหกิจกระตุ้นเศรษฐกิจ
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า แผนการทำงานของ สคร.ภายใน 1 ปี จะอยู่ภายใต้นโยบาย 4 เสา 9 เสร็จ เพื่อสร้างความเข้มแข็งให้กับรัฐวิสาหกิจสามารถขับเคลื่อนเศรษฐกิจ โดยเสาที่ 1 คือ การขับเคลื่อนนโยบายรัฐบาล มีงานที่ต้องทำให้เสร็จที่ 1 คือ เร่งการลงทุนของรัฐวิสาหกิจให้ช่วยพยุงเศรษฐกิจที่ได้รับผลกระทบจากการส่งออก เสร็จที่ 2 คือ การเร่งลงทุนภาครัฐร่วมเอกชน หรือพีพีพี ฟาสต์แทร็ก เนื่องจากขณะนี้ภาคเอกชนมีสภาพคล่องส่วนเกิน 2.2 ล้านล้านบาท จะได้นำเงินมาลงทุนส่วนนี้
สำหรับเสาที่ 2 คือ การสร้างเสถียรภาพทางการคลัง มีงานที่ต้องทำให้เสร็จที่ 3 คือ การติดตามการส่งรายได้ภาครัฐให้ได้ตามเป้าหมาย 1.2 แสนล้านบาท หรือเกินกว่าเป้าหมาย เพราะหากเก็บไม่ได้ตามเป้าจะทำให้รายได้รัฐบาลลดลง เรื่องที่ต้องทำให้เสร็จที่ 4 คือ การเร่งจัดตั้งกองทุนโครงสร้างพื้นฐานเพื่อลดภาระงบประมาณและการกู้เงิน คาดว่าจะเสร็จภายในปีนี้ ซึ่งตามแผนของ สคร.จะนำเงินส่วนหนึ่งไปลงทุนในโครงการพีพีพี
เสาที่ 3 คือ การสร้างความเข้มแข็งให้กับรัฐวิสาหกิจ มีเรื่องต้องทำให้เสร็จที่ 5 คือ การผลักดันกฎหมายร่าง พ.ร.บ.การพัฒนาและกำกับดูแลและบริหารจัดการรัฐวิสาหกิจ ที่จะมีการตั้งบรรษัทรัฐวิสาหกิจแห่งชาติ (ซูเปอร์โฮลดิ้ง) โดยจะเสนอโครงสร้างกฎหมายการจัดตั้งทั้งหมดให้คณะรัฐมนตรี (ครม.) เห็นชอบภายในสิ้นปีนี้ ซึ่งจะทำให้การกำกับดูแลรัฐวิสาหกิจมีประสิทธิภาพมากขึ้น
นอกจากนี้ ยังมีเสร็จที่ 6 คือ การส่งเสริมให้รัฐวิสาหกิจมีความโปร่งใส นำระบบต้นทุนไปใช้ในการเปิดเผยข้อมูลกับสังคม นำร่องโดยบริษัท ท่าอากาศยานไทย และเสร็จที่ 7 คือ การสร้างความเข้มแข็งให้กับรัฐวิสาหกิจ การทำระบบกำกับและประเมินให้ดีขึ้น สุดท้ายเสาที่ 4 คือ การพัฒนา สคร.ให้เข้มแข็ง มีเรื่องต้องทำให้เสร็จที่ 8 พัฒนา สคร.เป็นองค์กรแห่งการเรียนรู้ ผลักดันคนรุ่นใหม่ขึ้นมาทำงาน และเสร็จที่ 9 สร้างความเชี่ยวชาญเฉพาะด้านให้กับเจ้าหน้าที่และผู้บริหาร